आंबेडकर जहाँ जातिप्रथा के कारण भारतीय ईसाइयों में एक समुदायगत चेतना का अभाव पाते हैं, वहीं उन्‍हें उनमें एक प्रभावी राजनीतिक संघर्षशीलता भी नहीं दिखाई दी क्‍योंकि तत्‍कालीन भारतीय ईसाई विदेशी मिशनरियों और ब्रिटिश सरकार के आश्रय पर जी रहे थे। आंबेडकर ने ईसाइयों की देशभक्ति पर गाँधी जी की जैसे सीधे उँगली तो नहीं उठाई थी किंतु इसी परमुखापेक्षी प्रवृत्ति के कारण आंबेडकर को वे सार्वजनिक जीवन धारा से कटे नज़र आते थे।[31] ध्‍यातव्‍य है कि गाँधी जी दलितों के ईसाई मत में धर्मांतरण का विरोध अपने इस पूर्वाग्रह के तहत भी करते थे कि इससे अराष्‍ट्रीयता को बढ़ावा मिलेगा। उन्‍हें ईसाई भारतीयों में अपने भारतीय होने पर, अपने जन्‍मदाता परिवारों पर लज्‍जा दिखाई देती थी। वे उन्‍हें अपनी मातृभाषाओं से संबंध तोड़ता भी पाते थे। वे उन्‍हें अपने पैतृक धर्म और वेशभूषा से घृणा करते भी पाते थे।[32]